Dokita Niwagaba agamba nti, kikulu nnyo ku muntu asiiba, okunywa amazzi. Agenda mu maaso n’agamba nti amazzi gatwala ebitundu nkaaga ku kikumi eky’obuzito bw’omuvubuka ate omukulu ebitundu ataanu mu bitaano ku kikumi. Mu mmere eteekeddwa okwettanirwa omusiibi mulimu ebika omuli, emmere ezimba omubiri ng’eno nkulu mu bulamu bw’omuntu okutwaliza awamu. Emmere eno eyamba okulwanyisa endwadde ate n’okukuuma ennyama y’omubiri. Obutabeera na nnyama kisobola okuvaako okufuna omugejjo, puleesa n’ebirala. Emmere ezimba omubiri mulimu, emmere nga, yogati, amata, ebyennyanja, amagi, ennyama y’embizzi, enkoko naddala ebisambi, emmere ey’ensigo ng’ebijanjaalo n’ebirala. Amasavu amalungi: Abantu abamu batya amasavu era bwe babeera basiiba tebaagalira ddala kugalya. Amasavu amalungi ga mugaso okuwa amaanyi, okuzimba ebirungo mu mubiri, ebbugumu ate n’okukuuma ebitundu by’omunda. Amasavu osobola okugafuna okuva mu butto w’ebinazi, ovakkedo n’ebinyeebwa. Enva endiirwa nazo ziyamba omusiibi. Enva endiirwa ziyamba mu kutumbula obulamu bw’omuntu era nnungi okugatta ku mmere yonna gy’olya. Ebiguwaguwa ebisangibwa mu nva endiirwa bikola ku kitundu ekikola ku mmere mu mubiri, okwoza omubiri n’okulongoosa obulamu bwonna okutwaliza awamu. Enva endiirwa ezisingamu ebiriisa z’osaanidde okulya ng’osiiba kuliko; emboga, sipinachi, bbulokoli n’endala. Ebibala bisobola okuba ng’emmere etandikirwako ng’osiiba. Wabula osaanira kulonda ebibala ebirina sukaali ow’ekigero oba omutono ddala, kuba sukaali omungi asobola okuleeta obuzibu mu lubuto nga lukola ku mmere ne kitta omugaso gw’okusiiba. Ebibala by’olina okulya kuliko; enkenene enzungu, enkenene enzirugavu, amapeera, apo, enniimu, ovakkedo, ennyaanya n’ebirala.